Diari Oficial de la Generalitat Valenciana


Sumari del DOGV 7836, del 25-07-2016 (2016/5906)

RESOLUCIÓ de 21 de juliol de 2016, de la directora general de Justícia, per la qual es resol la petició d'inscripció de la modificació dels Estatuts del Col·legi Oficial d'Advocats de València i se'n disposa la publicació en el Diari Oficial de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7836

Data del DOGV
:   25-07-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/5906


Data del document
:   21-07-2016

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Correcció d'errades

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques

RESOLUCIÓ de 21 de juliol de 2016, de la directora general de Justícia, per la qual es resol la petició d'inscripció de la modificació dels Estatuts del Col·legi Oficial d'Advocats de València i se'n disposa la publicació en el Diari Oficial de la Comunitat Valenciana. [2016/5906]  
Vist l'expedient de sol·licitud de modificació estatutària instruït a instàncies del Col·legi Oficial d'Advocats de València, inscrit amb el número 68 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació del seu Estatuts en el dit Registre, atenent als següents  
  
Fets  
  
Primer. La Secretaria del Col·legi Oficial d'Advocats de València, va presentar en data de 22 d'abril de 2016, sol·licitud d'inscripció de la modificació parcial dels Estatuts del Col·legi Oficial d'Advocats de València, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon. Els Estatuts del Col·legi Oficial d'Advocats de València van ser inscrits en el Registre de Col·legis Professionals i de Consells Valencians de Col·legis Professionals de la Comunitat Valenciana per Resolució de 14 de juny de 2004, de la directora general de Justícia de la Conselleria de Justícia i Administracions Públiques (DOGV 4790, 05.07.2004).  
Tercer. La modificació parcial dels Estatuts del Col·legi Oficial d'Advocats de València va ser aprovada per la Junta General del Col·legi el 4 de desembre de 2015, segons certificat de la secretària del Col·legi, amb el vistiplau del degà, de data 19 de juliol de 2016.  
Quart. La modificació estatutària la inscripció de la qual se sol·licita es refereix al canvi de redacció dels articles 6, 7, 14, 15, 40, 54, 56, 65, 66, 72, 77, 80, 81, 83, 84, 88, 89, 90, 92, 99, 102, 103, 117 bis, i disposicions transitòries tercera i quarta, els quals queden redactats del següent tenor literal:  
Article 6. Funcions del Col·legi  
Correspon al Col·legi d'Advocats de València, per al compliment dels seus fins, l'exercici de les funcions que, amb caràcter general, s'indiquen en l'Estatut General de l'Advocacia i del Consell Valencià de Col·legis d'Advocats de la Comunitat Valenciana, i en particular les següents:  
a) Exercir la representació que establisquen les lleis per al compliment dels seus fins i, especialment, la representació i defensa de la professió davant l'administració, institucions, tribunals, entitats i particulars, amb legitimació per a ser part en quants litigis i causes afecten els drets i interessos professionals i als fins de l'advocacia, exercitar les accions penals, civils, administratives o socials que siguen escaients, així com per a utilitzar el dret de petició d'acord amb la Llei.  
  
b) Informar, amb caràcter preceptiu i no vinculant, els projectes de llei que es presenten a Les Corts i de normes del Consell en matèria de dret públic i privat, i administració de justícia, que es referisquen o afecten el Col·legi i l'exercici de l'advocacia.  
c) Organitzar i gestionar els serveis d'assistència jurídica gratuïta i tots els altres d'assistència i orientació jurídica que puguen estatutàriament crear-se.  
d) Participar en matèries pròpies de la professió en els òrgans consultius de l'administració, així com en els organismes interprofessionals.  
  
e) Assegurar la representació de l'advocacia en els Consells Socials i Patronats Universitaris, en els termes establits en les normes que els regulen.  
f) Participar en l'elaboració dels plans d'estudis, informar de les normes d'organització dels centres docents corresponents a la professió, mantindre-hi permanent contacte; crear, mantindre i proposar a l'autoritat competent l'homologació d'Escoles de Pràctica Jurídica i altres mitjans per a facilitar l'accés a la vida professional dels nous titulats, i organitzar cursos per a la formació i perfeccionament professional.  
  
g) Ordenar l'activitat professional dels col·legiats, vetlant per la formació, l'ètica i la dignitat professionals i pel respecte degut als drets dels particulars; exercir la facultat disciplinària en l'ordre professional i col·legial; elaborar els seus Estatuts particulars i les modificacions dels mateixos, sotmetent-los a l'aprovació de la Conselleria competent, amb un informe previ del Consell Valencià de Col·legis d'Advocats; redactar i aprovar el seu propi Reglament de règim interior, sense perjuí del seu control de legalitat per la Conselleria competent, i la resta d'acords per al desenvolupament de les seues competències.  
h) Organitzar i promoure activitats i serveis comuns d'interès per als col·legiats, de caràcter professional, formatiu, cultural, assistencial, de previsió i altres d'anàlegs, inclòs l'assegurament col·lectiu de la responsabilitat civil professional.  
i) Procurar l'harmonia i col·laboració entre els col·legiats impedint la competència deslleial entre aquests.  
j) Adoptar les mesures conduents a evitar i perseguir l'intrusisme professional.  
k) Intervindre, amb la sol·licitud prèvia, en via de conciliació o arbitratge en les qüestions que, per motius professionals, se susciten entre els col·legiats, o entre aquests i els seus clients.  
I) Exercir funcions d'arbitratge en els assumptes que els siguen sotmesos, així com promoure o participar en institucions d'arbitratge.  
m) Resoldre les discrepàncies que puguen sorgir en relació amb l'actuació professional dels col·legiats i la percepció dels seus honoraris, per mitjà de laude a què prèviament se sotmeten de mode expresse les parts interessades.  
n) Informar i dictaminar sobre honoraris professionals, així com establir, si és el cas, serveis per al seu cobrament.  
o) Complir i fer complir als col·legiats, quan afecte la professió, les disposicions legals i estatutàries, així com les normes i decisions adoptades pels òrgans col·legials en matèria de la seua competència.  
  
p) Quantes altres funcions redunden en benefici dels interessos de la professió, dels col·legiats i la resta de fins de l'advocacia.  
q) Participar en els processos i proves que s'establisquen per a l'acreditació de l'aptitud professional a través de les quals es reconega la capacitat necessària per a l'exercici professional d'advocat.  
r) Les altres establertes per la legislació estatal o de la Comunitat Valenciana.  
  
Article 7. Obligatorietat de col·legiació  
1. La col·legiació és obligatòria per a l'exercici de l'Advocacia en els termes previstos legalment.  
2. La col·legiació en l'ICAV habilita per a exercir l'Advocacia en tot el territori nacional.  
  
Article 14. Col·legiació única  
Els advocats incorporats a un altre Col·legi d'Advocats podran exercir en l'àmbit territorial del Col·legi d'Advocats de València, sense que aquest els exigisca cap habilitació, ni el pagament de contraprestacions econòmiques diferents de les exigibles als seus col·legiats per serveis que no es troben coberts per la quota col·legial.  
Tot advocat incorporat al Col·legi de València podrà prestar els seus serveis professionals lliurement en tot el territori de l'Estat, en la resta dels Estats membres de la Unió Europea i en els altres països, d'acord amb la normativa vigent respecte d'això.  
Els advocats d'altres països podran exercir en el territori del Col·legi de València, de conformitat amb la normativa vigent a l'efecte i amb respecte al que estableixen els presents Estatuts.  
  
Article 15. Àmbit de competència territorial de l'ICAV  
En les actuacions professionals que es realitzen en l'àmbit territorial de l'ICAV, l'advocat i les societats professionals degudament inscrites que es dediquen a l'exercici de l'advocacia, estaran subjectes a les normes d'actuació, deontologia i règim disciplinari d'aquell.  
  
  
Article 40. Normes per a actuar davant dels tribunals  
1. Són obligacions de l'advocat amb els òrgans jurisdiccional la probitat, lleialtat i veracitat quant al fons de les seues declaracions o manifestacions, i el respecte quant a la forma de la seua intervenció.  
2. Els advocats compareixeran davant dels Tribunals vestint toga sense distintiu de cap classe, excepte el col·legial, i adequaran la seua indumentària a la dignitat i prestigi de la toga que vesteixen i al respecte a la Justícia.  
3. Els advocats tindran dret a intervindre davant dels Tribunals de qualsevol jurisdicció asseguts dins de l'estrada, al mateix nivell en què es trobe instal·lat el Tribunal davant el qual actuen.  
4. L'advocat actuant podrà ser auxiliat o substituït en l'acte de la vista o juí o en qualsevol altra diligència judicial per un company en exercici. Per a la substitució bastarà la declaració de l'advocat substitut, sota la seua responsabilitat.  
5. Els advocats que es troben processats o encartats i es defenguen a si mateixos o col·laboren amb el seu defensor, usaran toga i ocuparan el lloc establit per als advocats.  
6. Els advocats no estaran obligats d'esperar més que un temps prudencial sobre l'hora assenyalada pels òrgans judicials per a les actuacions en què vagen a intervindre, transcorregut el qual podran formular la pertinent queixa davant el mateix òrgan i informar del retard la Junta de Govern del corresponent Col·legi perquè puga adoptar les iniciatives pertinents.  
  
Article 54. Integració en la professió  
1. Els advocats que exercisquen en l'àmbit territorial d'aquest Col·legi amb el seu títol professional d'origen i que hagen formalitzat la seua inscripció d'acord amb el que disposa el capítol anterior, podran sol·licitar i obtindre la integració en la professió de conformitat amb la legislació vigent.  
2. Per activitat efectiva i regular s'entendrà l'exercici efectiu de l'activitat professional pròpia de l'advocacia, sense cap altra interrupció que la que resulte d'esdeveniments de la vida corrent.  
  
Article 56. Resolució del procediment  
1. Transcorreguts tres mesos des de la sol·licitud de col·legiació, la Junta de Govern adoptarà la corresponent resolució motivada concedint o denegant la sol·licitud. La resolució esmentada serà susceptible de recurs d'alçada, conforme disposen els presents Estatuts. El contingut de la resolució podrà ser:  
a) Desestimatori, si es considera no acreditat un exercici efectiu i regular a Espanya durant almenys tres anys en els termes de l'article 17 del RD 936/2001, o per considerar que concorren motius d'ordre públic relacionats amb procediments disciplinaris, queixes o incidents de qualsevol tipus.  
b) Estimatori de la sol·licitud, el que tindrà com a conseqüència la integració del sol·licitant en l'Advocacia espanyola d'acord amb la normativa estatal vigent. Per a fer efectiva la mencionada integració, l'interessat haurà d'omplir els oportuns tràmits de col·legiació previstos en els presents Estatuts.  
Formalitzada la col·legiació, l'interessat tindrà la condició d'advocat a tots els efectes, sent-li d'aplicació sense limitació ni cap especialitat els presents Estatuts i les normes reguladores de la professió, i tindrà dret a utilitzar el títol professional d'advocat, afegint si ho desitja menció del títol professional de l'origen.  
La resolució podrà acordar alternativament que el sol·licitant se sotmeta a una entrevista amb la Comissió d'Admissions, nomenada per la Junta de Govern i composta per tres dels seus membres, per considerar no que no ha quedat acreditada una activitat efectiva i regular a Espanya, d'una durada mínima de tres anys, però de menor durada en matèries relatives al dret espanyol.  
En aquest supòsit la pròpia resolució fixarà la data en què el sol·licitant ha de sotmetre's a l'entrevista que, en tot cas, haurà de fer-se dins del termini de 15 dies comptats a partir de la notificació al sol·licitant de la resolució que acorde l'entrevista amb la Comissió d'Admissions.  
  
També se li notificarà la identitat dels membres que integren la Comissió d'Admissions, podent recusar-los si hi concorren les causes d'abstenció i recusació previstes legalment.  
Els advocats amb què haguera actuat concertadament l'advocat inscrit o que hagueren pertangut al mateix despatx professional, no podran formar part de la Comissió d'Admissions.  
La incompareixença del sol·licitant a l'entrevista suposarà automàticament la denegació de la sol·licitud d'integració en la professió.  
Després de la realització de l'entrevista, la finalitat de la qual serà verificar el caràcter efectiu i regular de l'activitat exercida, i després de prendre en consideració tota la informació i documentació aportada en relació amb els assumptes tractats pel sol·licitant i en relació amb els seus coneixements i experiència professional en Dret espanyol, així com quant a la seua participació en cursos o seminaris relatius al dit dret, incloses les normes deontològiques, la Comissió d'Admissions proposarà en el termini de 3 dies a la Junta de Govern la resolució que escaiga.  
  
La Junta de Govern decidirà finalment, bé autoritzant la integració en la professió sense necessitat de tramitar el procediment de reconeixement del títol professional, bé denegant la integració esmentada, amb els efectes que en cada cas pertoquen.  
2. La denegació de la sol·licitud no impedeix que l'interessat puga continuar exercint a Espanya davall la seua condició d'advocat inscrit, podent sol·licitar, en tot cas, el reconeixement a Espanya del títol professional d'advocat d'acord amb la normativa estatal vigent.  
  
Article 65. Dret a la seua percepció  
1. L'advocat té dret a una compensació econòmica adequada pels serveis prestats, així com el reintegrament de les despeses que se li hagen causat. La quantia dels honoraris serà lliurement convinguda entre el client i l'advocat, amb respecte a les normes deontològiques i de competència deslleial.  
2. La compensació econòmica esmentada podrà tindre la forma de retribució fixa, periòdica o per hores. Respecte a les costes recobrades de tercers caldrà ajustar-se al que lliurement acorden les parts.  
  
Article 66. Facultats de la Junta de Govern  
La Junta de Govern, podrà publicar i revisar periòdicament normes orientadores per a la percepció d'honoraris professionals.  
  
Article 72. Faltes greus  
Són infraccions greus:  
a) L'incompliment greu de les normes estatutàries o dels acords adoptats pels òrgans col·legials en l'àmbit de la seua competència, així com el reiterat incompliment de l'obligació d'atendre les càrregues col·legials previstes en l'article 37, paràgraf a), llevat que constituïsca infracció de més gravetat.  
b) La falta de respecte, per acció o omissió, als competents de la Junta de Govern quan actuen en l'exercici de les seues funcions.  
c) Els actes de desconsideració manifesta cap als companys en l'exercici de l'activitat professional, i la infracció del que disposa l'article 39 sobre vènia.  
d) La competència deslleial, quan així haja sigut declarada per l'òrgan competent i la infracció de les normes de publicitat, quan no constituïsca infracció molt greu.  
e) Els actes i omissions descrits en els paràgrafs a), b) i c) de l'article anterior, quan no tingueren entitat suficient per a ser considerats molt greus.  
f) L'exercici professional en situació d'embriaguesa, o davall l'influx de drogues tòxiques.  
g) L'exercici de l'activitat professional pels advocats inscrits ometent expressa menció al títol professional d'origen.  
  
Article 77. Caducitat del procediment sancionador  
Si no haguera recaigut una resolució transcorreguts un any en el supòsit de faltes greus i molt greus, i sis mesos en el supòsit de faltes lleus des de la iniciació de l'expedient disciplinari, tenint en compte les possibles interrupcions del seu còmput per causes imputables a l'interessat, es produirà la caducitat del procediment sancionador.  
La declaració de caducitat d'ofici o a instància del propi interessat no impedirà la incoació d'un nou expedient disciplinari en el cas que la falta comesa no haguera prescrit.  
  
  
  
Article 80. Composició de la Junta de Govern  
El Col·legi d'Advocats de València estarà regit per una Junta de Govern, constituïda per quinze membres, el degà, un vicedegà, un tresorer, un secretari i onze diputats.  
Els diputats actuaran com a vocals de la Junta, exercint les funcions d'aquesta que la pròpia Junta acorde i les que els presents Estatuts i les Lleis els encomanen. Els seus càrrecs estaran numerats a fi de substituir per ordre numèric creixent el degà en cas de malaltia, absència o vacant, sempre que no puga fer-ho el vicedegà.  
  
Quan per qualsevol motiu quede vacant definitiva o temporalment, el càrrec de vicedegà, secretari o tresorer, seran substituïts per diputats per ordre numèric decreixent.  
  
Article 81. Funcions dels membres de la Junta de Govern  
1. Degà. Correspondrà al degà la representació institucional i oficial del Col·legi en totes les relacions d'aquest amb els poders públics, entitats, corporacions i personalitats de qualsevol ordre; exercirà les funcions de vigilància i correcció que els Estatuts reserven a la seua autoritat; presidirà les Juntes de Govern i les Juntes Generals i totes les comissions i comitès especials a què assistisca, dirigint les discussions amb vot de qualitat en cas d'empat. El degà ostentarà el càrrec de president nat de la Reial Acadèmia Valenciana de Jurisprudència i Legislació, de la tradicional Germandat de la Puríssima Concepció del Col·legi d'Advocats de València, així com de totes les seccions o comissions creades o que es creen en el si d'aquest Col·legi.  
  
El degà proposarà els advocats que hagen de formar part dels Tribunals d'oposició, entre els que reunisquen les circumstàncies necessàries a l'efecte. A més de totes aquestes atencions, s'esforçarà principalment a mantindre amb tots els companys una relació assídua de protecció i consell, fomentant la cooperació i la competència lleial entre companys, i la tutela del dret de defensa enfront de qualsevol ingerència, limitació o restricció il·legítima.  
2. El vicedegà: durà a terme totes aquelles funcions que li conferisca el degà, assumint les d'aquest en cas d'absència, malaltia, abstenció, recusació o vacant.  
3. Secretari: Corresponen al secretari les funcions següents:  
a) Redactar i dirigir els oficis de citació per a tots els actes del Col·legi, segons les instruccions que reba el degà i amb l'anticipació deguda.  
b) Redactar les actes de les Juntes Generals i les que celebre la Junta de Govern.  
c) Portar els llibres necessaris per al millor i més ordenat servei, havent d'existir obligatòriament aquell en què s'anoten les correccions que s'imposen als col·legiats, així com el Llibre registre de títols.  
  
d) Rebre i donar compte al degà de totes les sol·licituds i comunicacions que es remeten al Col·legi.  
e) Expedir amb el vistiplau del degà les certificacions que se sol·liciten pels interessats.  
f) Organitzar i dirigir les oficines i ostentar la direcció de Personal, i proposar la contractació i cessament dels empleats del Col·legi.  
g) Portar un registre en què, per ordre alfabètic dels cognoms dels col·legiats, se'n consigne l'historial dins del Col·legi.  
  
h) Revisar cada any les llistes dels advocats del Col·legi, expressant la seua antiguitat i l'adreça.  
i) Tindre a càrrec seu l'arxiu i segell del Col·legi.  
4. Tresorer: Correspondrà al tresorer:  
a) Materialitzar la recaptació i custodiar els fons del Col·legi.  
b) Realitzar els cobraments i pagaments derivats del pressupost d'ingressos i despeses anual i, en general, de tots els que acorde la Junta de Govern o procedisquen d'acords ferms adoptats per la Junta General.  
c) Informar periòdicament la Junta de Govern del compte d'ingressos i despeses i marxa del pressupost; i formalitzar anualment els comptes de l'exercici econòmic vençut.  
d) Redactar i proposar el pressupost d'ingressos i despeses anuals que la Junta de Govern haja de presentar a l'aprovació de l'Assemblea General.  
e) Ingressar i retirar fons dels comptes bancaris amb la seua sola firma o amb les altres que acorde la Junta de Govern.  
f) Portar inventari minuciós dels béns del Col·legi, dels quals serà administrador.  
g) Controlar la comptabilitat i verificar la caixa.  
h) Cobrar els interessos i rendes del capital del Col·legi.  
i) Presidir la Comissió Econòmica del Col·legi.  
5. Diputats: Els diputats duran a terme els serveis que el degà o la Junta de Govern els encomane, i les substitucions que els competisquen. Els diputats exerciran, a títol merament enunciatiu, les següents funcions que, per acord de la Junta de Govern, s'assignarà als qui en cada cas s'estime més convenient per al seu millor desenvolupament i eficàcia:  
  
- Exercir la inspecció de quant afecte l'intrusisme, en totes les seues formes, i investigarà si exerceix indegudament la professió, aquell en qui no concórreguen els requisits legals.  
- Atendre les relacions amb els Tribunals, en quantes incidències es deriven de l'exercici de la professió pels Col·legiats, vigilant especialment que es respecten tots els drets que els corresponguen, i complisquen els deures que la defensa i els estatuts els imposen, sobretot als encarregats dels Torns d'Ofici i d'Assistència a Detinguts.  
  
- Cuidar de les relacions del Col·legi i dels seus col·legiats, amb la Mutualitat General de Previsió de l'Advocacia, i de les funcions de la labor assistencial que desenvolupe el Col·legi.  
- Organitzar, vigilar i controlar el Torn d'Ofici i d'Assistència a Detinguts.  
  
Article 83. Atribucions de la Junta  
Són atribucions de la Junta de Govern totes aquelles necessàries per al compliment dels fins i funcions del Col·legi, excepte les reservades a la competència exclusiva de la Junta General, i especialment:  
  
A. Amb relació a l'exercici professional i als col·legiats:  
1. Sotmetre a referèndum per sufragi secret, assumptes concrets d'interès col·legial.  
2. Resoldre sobre l'admissió de Graduats, Llicenciats o Doctors en Dret que sol·liciten incorporar-se al Col·legi, així com resoldre les sol·licituds d'inscripció i incorporació dels advocats pertanyents a la Unió Europea i l'Espai Econòmic Europeu, podent delegar aquesta facultat en el degà, per a casos d'urgència, que seran sotmesos a la ratificació d'aquella.  
3. Vetlar per tal que els col·legiats observen bona conducta amb relació als tribunals, als seus companys, als seus clients, i en l'exercici de la seua funció despleguen la necessària diligència i competència professional.  
4. Impedir l'exercici de la professió als qui, sent col·legiats o no, l'exerciren en forma i sota condicions contràries a l'ordre legal establit.  
  
5. Perseguir els infractors d'allò que s'ha regulat en el número anterior, així com les persones, naturals o jurídiques, que faciliten l'irregular exercici professional esmentat,exercitant enfront d'aquestes quantes accions jurisdiccionals siguen necessàries o convenients.  
6. Exercitar les accions i actuacions oportunes per a impedir i perseguir l'intrusisme, així com l'exercici de la professió als que, col·legiats o no, l'exerciren en forma i sota condicions contràries a les legalment establides, sense excloure a les persones, naturals o jurídiques, que faciliten l'exercici professional irregular.  
7. Establir les quotes d'incorporació i les ordinàries que hagen de satisfer els col·legiats exercents, i les dels no exercents, per a sosteniment de les càrregues i serveis col·legials.  
8. Proposar a la Junta General, si ho estima necessari, la imposició de quotes extraordinàries als seus col·legiats.  
9. Recaptar l'import de les quotes i dels altres recursos establits per al sosteniment de les càrregues del Col·legi d'Advocats de València, del Consell Valencià de Col·legis d'Advocats de la Comunitat Valenciana i del Consell General de l'Advocacia.  
10. Informar requeriment dels jutjats i Tribunals, als efectes de taxacions de costes i jura de comptes a l'hora d'emetre els informes previstos en l'article 246.1 de la LEC.  
11. Convocar eleccions per a proveir els càrrecs de la Junta de Govern.  
12. Convocar juntes ordinàries i extraordinàries, assenyalant l'ordre del dia per a cada una.  
13. Exercir les facultats disciplinàries respecte als col·legiats.  
14. Dictar els Reglaments d'ordre interior que jutge convenients, que precisaran l'aprovació de la Junta General per a la seua vigència.  
15. Crear delegacions i nomenar-ne els delegats, comissions, agrupacions i seccions de Col·legiats necessaris per a l'estudi i desenvolupament de les matèries que puguen interessar als fins de la Corporació i a la defensa i promoció de l'Advocacia.  
16. Mantindre, potenciar i revisar en el que fóra necessari, les tradicionals Seccions preexistents en aquest Col·legi, i especialment l'Acadèmia Valenciana de Jurisprudència i Legislació i l'Escola de Pràctica Jurídica.  
17. Vetlar per tal que en l'exercici professional s'observen les condicions de dignitat i prestigi que corresponen a l'advocat, així com propiciar l'harmonia i col·laboració entre els col·legiats, impedint la competència deslleial d'acord amb la legislació vigent.  
18. Informar els col·legiats amb promptitud de quantes qüestions puguen afectar-los, ja siguen d'índole corporativa, col·legial, professional o cultural, de les quals la Junta de Govern tinga notícies en l'exercici de la seua funció o en el d'algun dels seus membres o representants d'aquests.  
19. Regular, en els termes legalment establits, el funcionament i la designació per a prestar els serveis d'assistència jurídica gratuïta.  
  
20. Aprovar normes de desplegament o per a l'aplicació i compliments dels presents Estatuts.  
21. Totes les altres que no estiguen expressament atribuïdes a la Junta General.  
B. Amb relació als Tribunals de Justícia.  
Fomentar i estretir les relacions de respectuosa cordialitat entre el Col·legi i els seus col·legiats i la Magistratura.  
C. Amb relació als organismes oficials:  
1. Defendre, quan ho estime escaient i just, els col·legiats en l'exercici de les funcions de la professió o en ocasió d'aquestes.  
  
2. Promoure prop del Govern i de les Autoritats quant es considere beneficiós per a l'interès comú i per a la recta i ràpida administració de justícia.  
3. Exercitar els drets i accions que corresponguen al Col·legi i, en particular, contra els qui entorpisquen el bon funcionament de l'Administració de Justícia o la llibertat i independència de l'exercici professional.  
D. Amb relació als recursos econòmics del Col·legi:  
1. Recaptar, distribuir, i administrar els fons del Col·legi, tant generals com atribuïts o provinents de les diverses seccions incardinades en aquell.  
2. Redactar els pressupostos i retre comptes anuals. Per a la seua redacció i distribució de les partides que l'integren, es tindrà en compte la procedència dels ingressos, quan pel seu origen, hagen de ser aplicats a fins específics, especialment de tipus assistencial.  
3. Acordar la inversió i immobles, amb els límits que assenyala l'article 120 dels presents Estatuts.  
4. Proposar a la Junta General, la inversió o disposició del Patrimoni Col·legial, qualssevol que en siga l'origen.  
  
Article 84. Facultats especials  
1. La Junta de Govern queda facultada per a emetre consultes i dictàmens, així com per a emetre arbitratges i laudes corporatius, dins dels termes autoritzats pels apartats l), m), n) i o) de l'article 4) de l'Estatut General de l'Advocacia.  
2. Els arbitratges en matèria de dret privat s'ajustaran a la llei vigent aplicable, previ el seu sotmetiment a aquell de les parts.  
3. Els laudes corporatius es tramitaran d'acord amb les normes que en cada cas assenyale la Junta de Govern, la qual podrà designar un o més ponents que els tramiten, resolent en tot cas, previ sentir per escrit les parts i a la vista dels antecedents que aquestes li subministren. Serà necessari el sotmetiment exprés de les parts al laude corporatiu.  
  
4. La Junta de Govern determinarà a qui correspon abonar els honoraris que es meriten per l'emissió dels Arbitratges i laudes corporatius, venint obligades les parts a satisfer-los d'acord amb la decisió citada, ingressant-se aquests o el que s'ingressen d'anàloga significació, en els fons col·legials.  
Les presents facultats podran ser delegades al Tribunal Arbitral del Col·legi d'Advocats de València, del mode que s'acorde per la Junta de Govern.  
  
Article 88. Forma de proveir-se  
1. Els càrrecs de la Junta de Govern es proveiran per elecció per mitjà de votació directa i secreta de tots els col·legiats, exercents i no exercents, computant-se el valor dels vots d'aquells com a doble del d'aquests últims, excepte el que estableix l'article 36, apartat a, quant als advocats jubilats no exercents. Seran triats per períodes de quatre anys.  
2. La renovació dels càrrecs de la Junta Govern es verificarà per meitat, cada dos anys, amb subjecció al següent torn de rotació:  
Primer: degà, vicedegà i diputats 1r, 3r, 5è, 7è, 9è i 11è.  
Segon: secretari, tresorer i diputats 2n, 4t, 6è, 8è, 10è.  
3. Si es produïra alguna vacant en la Junta de Govern, aquesta es proveirà per elecció en la Junta General extraordinària que a l'efecte convoque la Junta de Govern, en el termini màxim d'un any des de la vacant.  
Els qui foren designats en aquesta elecció per a substituir a aquells que no van esgotar el termini del seu mandat, ocuparan els càrrecs durant el temps legal que faltara als substituïts, però podran ser reelegits en la renovació ordinària de càrrecs, prenent possessió immediatament.  
  
  
Article 89. Requisits per a optar a l'elecció. Limitacions a la reelecció  
El degà i els altres membres de la Junta de Govern seran col·legiats exercents en l'ICAV, que tinguen la condició d'elector, excepte el diputat núm. 11, que podrà ser col·legiat no exercent que haja sigut advocat amb més de vint anys d'exercici professional en l'ICAV, i el diputat núm. 10 que podrà pertànyer a qualsevol de les executives de les seccions de l'ICAV, sempre que reunisca el requisit mínim d'antiguitat de col·legiació de dos anys.  
No es podrà exercir el càrrec de degà, vicedegà, secretari i tresorer, en qualsevol d'aquests càrrecs, durant més d'un mandat de forma consecutiva, sense perjuí de poder optar als dits càrrecs en futures eleccions. Quedant sempre fora de perill la possibilitat del vicedegà, secretari i tresorer de poder optar al càrrec de degà.  
La mateixa limitació és d'aplicació als diputats de la Junta de Govern, els quals no podran presentar-se a la reelecció de forma consecutiva, llevat que opten als càrrecs de degà, vicedegà, secretari i tresorer.  
  
Per a ser triat degà i vicedegà, es requeriran 10 anys com a mínim, d'exercici professional i col·legiació en l'ICAV.  
Per a ser triat secretari, es requeriran, com a mínim 5 anys d'exercici professional i col·legiació en l'ICAV.  
Per a la resta de diputats es requeriran, com a mínim dos anys d'exercici professional i col·legiació en l'ICAV, excepte el càrrec de diputat núm. 11, que podrà ser cobert per un col·legiat no exercent amb més de 20 anys d'exercici professional en l'ICAV.  
  
Article 90. Realització  
L'elecció per a la renovació de la Junta de Govern tindrà lloc en els mesos de novembre i desembre de l'any que corresponga, per mitjà de convocatòria de Junta General Extraordinària amb un únic punt d'Ordre del Dia, i la presa de possessió, haurà de realitzar-se en el termini de 20 dies hàbils des de l'elecció, el dia que a l'efecte determine la Junta de Govern.  
Si qui ja formara part de la Junta pretenguera ser triat per a un altre càrrec d'aquesta, abans que transcorreguera el termini per al que val ser triat, cessarà prèviament en el que estiga exercint, i aqueix càrrec es proveirà per elecció en la mateixa Junta General per a la qual es convoquen eleccions, exercint el càrrec qui resultara triat, pel temps que li faltara complir a l'anterior.  
Perquè la Junta de Govern puga convocar l'elecció junt amb els altres càrrecs del torn ordinari d'aqueix any, l'aspirant a l'elecció per a un altre càrrec, ja pertanyent a la Junta, haurà de comunicar-li el seu cessament abans del dia 1 de setembre de l'any en què corresponga efectuar-se eleccions, a fi de possibilitar el compliment dels terminis electorals.  
  
Article 92. Tramitació. Vot en Delegacions  
I. Els tràmits que s'ha de seguir fins a la realització de l'acte electoral seran els següents:  
1. La convocatòria s'anunciarà en el tauler d'anuncis de la Seu Col·legial i el de les Delegacions i en dos diaris d'entre els de major difusió a la província de València, amb quaranta-cinc dies d'antelació com a mínim a la data de realització de l'elecció.  
2. Dins dels cinc dies següents a la data de la convocatòria, per la Secretaria s'ompliran els següents particulars:  
a) S'inserirà al tauler d'anuncis la convocatòria electoral en la qual hauran de constar els punts següents:  
- Càrrecs que han de ser objecte d'elecció i requisits, tant d'antiguitat com de situació col·legial, exigits per a poder aspirar a cadascun.  
  
- Dia i hora de realització de la Junta i hora en què es tancaran les urnes per a començament de l'escrutini, segons allò que s'ha disposat sobre el particular en el present Estatut.  
- Instruccions per a l'exercici del dret de vot per correu.  
b) Així mateix, s'exposarà en els dits taulers d'anuncis les llistes separades de col·legiats exercents i no exercents amb dret de vot, cens que quedarà tancat en data els tres mesos anteriors a la de la realització de les eleccions.  
3. Les candidatures hauran de presentar-se en la Secretaria del Col·legi, almenys, amb trenta dies d'antelació a la data assenyalada per a l'acte electoral. Les candidatures esmentades podran ser conjuntes per a diversos càrrecs o individuals per a càrrecs determinats, havent de ser subscrites exclusivament pels propis candidats. Cap col·legiat no podrà ser candidat a més d'un càrrec.  
II. Els col·legiats que volgueren formular reclamació contra les llistes electorals, hauran de verificar-la dins del termini dels cinc dies següents a la seua exposició. La Junta de Govern cas d'haver-hi reclamacions contra les llistes, hi resoldrà dins dels tres dies següents a l'expiració del termini per a formular-les, notificant-se'n la resolució a cada reclamant, dins dels dos dies següents.  
III. La Junta de Govern, l'endemà de la finalització del termini de presentació de candidatures, proclamarà candidats els qui reunisquen els requisits legals exigibles, considerant electes els qui no tinguen oponents. A continuació ho publicarà als taulers d'anuncis referits i ho comunicarà a tots els interessats, sense perjuí que puga remetre també comunicacions individuals als col·legiats.  
  
IV. Tots els terminis assenyalats en aquest article i en el precedent, es computaran per dies naturals.  
V. La Junta de Govern acordarà la constitució de meses electorals en les seus de les delegacions del Col·legi. A l'efecte determinarà amb caràcter previ a la convocatòria d'eleccions, un mínim de tres delegacions en què es podrà exercir el dret de vot.  
VI. La realització d'eleccions en les seus de les Delegacions que acorde la Junta de Govern, s'efectuarà en la forma prevista en l'article 94, amb les particularitats següents:  
a) La mesa electoral quedarà integrada per un diputat de la Junta de Govern com a president, auxiliat pel delegat de l'ICAV en aqueixa demarcació electoral, qui ostentarà el càrrec de secretari de mesa, i un empleat de l'ICAV o col·legiat degudament designats i acreditats a l'efecte per la Junta de Govern.  
b) L'horari de votació donen les Delegacions habilitades a l'efecte serà, com a mínim, de les 10.00 hores a les 13.00 hores, del dia assenyalat per a l'elecció, procedint-se després del tancament de les meses electorals a traslladar les urnes corresponents a la seu central de l'ICAV, entregant-les al secretari de la Junta de Govern, per a la seua custòdia fins al moment de l'escrutini general.  
  
Article 99. Convocatòria  
1. Les Juntes Generals hauran de convocar-se amb una antelació mínima de quinze dies, excepte els casos d'urgència en què, segons el parer de la Junta de Govern, haja de reduir-se el termini. La convocatòria s'inserirà al tauler d'anuncis de la Seu del Col·legi i de les delegacions, amb assenyalament de l'Ordre del Dia.  
2. Sense perjuí de l'anterior, hom citarà també els col·legiats per comunicació escrita en qualsevol de les adreces que consten en la base de dades col·legials.  
3. En la Secretaria del Col·legi, durant les hores de despatx, estaran a disposició dels col·legiats els antecedents dels assumptes a deliberar en la Junta convocada.  
  
Article 102. Primera Junta General  
1. Durant el primer trimestre de l'any tindrà lloc la primera Junta General Ordinària de cada any, que necessàriament almenys tractarà del següent ordre del dia:  
a) Informe pel degà de la seua gestió i de la Junta de Govern amb ressenya dels esdeveniments més importants que durant l'any hagen tingut lloc, amb relació al Col·legi.  
b) Lectura, discussió i votació del compte general de despeses i ingressos de l'any anterior.  
c) Lectura, discussió i votació dels assumptes que es consignen en la convocatòria.  
d) Proposicions.  
e) Precs i preguntes  
2. Deu dies abans de la realització de la Junta General Ordinària del primer trimestre, els col·legiats podran presentar les proposicions que desitgen sotmetre a la deliberació i acord del Col·legi, que seran necessàriament incloses per la Junta de Govern en la Secció de l'ordre del dia denominada «Proposicions», amb transcripció text de la proposició i nombre de peticionaris si estan subscrites per un nombre no inferior al 5 per cent del total cens.  
3. En el cas que, amb seixanta dies d'antelació a la realització de la pròpia Junta, es presente alguna proposició subscrita per més de 100 col·legiats, la Junta de Govern la comunicarà per circular a tots els Col·legiats, perquè els qui desitgen subscriure-la, puguen fer-ho fins a trenta dies abans de la realització de la Junta General.  
I si dins d'aqueix termini, queda subscrita per un nombre de col·legiats no inferior al 5 per cent del total del cens, complint-se així allò que s'ha preceptuat en l'apartat anterior, s'inclourà necessàriament en l'Ordre del Dia, en la forma i com disposa l'apartat anterior.  
4. Independentment d'allò adés exposat, la Junta de Govern podrà incloure en la mateixa Secció, qualsevol altra proposició que se li presente amb l'antelació suficient, i qualsevol que fóra el nombre de proponents, si prèviament acordara la Junta de Govern fer-la seua.  
5. Els comptes del Col·legi podran ser examinades en el període que vaja entre la convocatòria i quaranta-vuit hores abans de l'assenyalada per a la realització de la primera Assemblea Ordinària.  
  
Article 103. Segona Junta General  
La segona Junta General Ordinària tindrà lloc en l'últim trimestre de l'any, que necessàriament almenys tractarà el següent ordre del dia:  
  
a) Lectura i aprovació del pressupost format per la Junta de Govern per a l'exercici següent.  
b) Lectura, discussió i votació dels assumptes que es consignen en la convocatòria.  
c) Precs i preguntes  
  
Article 117 bis. De la Comissió Econòmica  
La Comissió Econòmica de l'ICAV té com a finalitat informar, controlar i cuidar del bon ús dels recursos del Col·legi. A l'efecte, realitzaran una reunió al mes, en la qual revisaran el compliment del pressupost d'ingressos i despeses, amb accés a tota la documentació que a l'efecte necessiten, elevant les seues propostes i recomanacions a la Junta de Govern respecte del compliment del pressupost.  
Igualment s'encarrega que la contractació del Col·legi es realitze subjecta als principis de llibertat d'accés a les licitacions, publicitat i transparència dels procediments, i no-discriminació i igualtat de tracte entre els candidats, i d'assegurar, en connexió amb l'objectiu de control de la despesa, una eficient utilització dels fons destinats a la realització d'obres, l'adquisició de béns i la contractació de serveis per mitjà de l'exigència de la definició prèvia de les necessitats a satisfer, la salvaguarda de la lliure competència i la selecció de l'oferta més avantatjosa.  
A l'efecte la Junta de Govern realitzarà una proposta de contractació encarregant-se la Comissió econòmica de la redacció dels plecs de contractació i elevant les seues conclusions a la Junta de Govern per a l'aprovació de la més avantatjosa.  
La Comissió Econòmica estarà composta per un màxim de 5 membres de la Junta de Govern, i la integraran el tresorer que serà president de la Comissió, i quatre diputats designats per la Junta de Govern de l'ICAV.  
  
DISPOSICIONS TRANSITÒRIES  
  
Tercera  
Els càrrecs de bibliotecari i diputat 12è seguiran vigents conforme a l'Estatut aprovat en 2003 fins que es produïsca el cessament dels seus actuals titulars, per fi del mandat per al qual van ser triats, o per cessament dels titulars siga quin en siga el motiu.  
  
Quarta  
Tenint en compte la reducció de càrrecs acordada en la reforma de 2015, el càrrec de diputat 3r vacant a la present data per dimissió del titular, no es proveirà fins que es produïsca l'elecció parcial de la Junta a qui correspon proveir aquell càrrec».  
  
Fonaments de dret  
  
Primer. Revisada la sol·licitud de modificació dels Estatuts del Col·legi Oficial d'Advocats de València, aquests contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
  
Segon. La modificació estatutària ha sigut aprovada amb els requisits i formalitats previstos en el mencionat article i en els propis estatuts del col·legi.  
  
Tercer. L'expedient ha sigut tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia, Administració Pública, Reformes Democràtiques i Llibertats Públiques, competent perquè així ho disposa l'article 6.1 de l'Esmentada Llei 6/1997, tenint en compte allò que s'ha previst per la Disposició Final del Decret 4/2002, de 8 de gener, en virtut de les atribucions que té conferides pel Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i pel Decret 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques.  
Vistos l'article 36 de la Constitució i l'article 49.1.22 de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; els articles 11, 25 i 26 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; així com els articles 21 i 74 del Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última; i la resta de disposicions complementàries de pertinent aplicació, es dicta la següent resolució:  
  
Inscriure la modificació parcial dels Estatuts del Col·legi Oficial d'Advocats de València, en el Registre de Col·legis Professionals i de Consells Valencians Professionals de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant el mateix òrgan que ha dictat l'acte, en el termini d'un mes comptat des de l'endemà de la notificació, o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 10, 14, i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que s'hi considere oportuna.  
  
  
València, 21 de juliol de 2016.- La directora general de Justícia: M.ª Àngels Garcia Vidal.